Okresná prokuratúra Lučenec 
F. Lehára 12, 984 80 Lučenec 1

Sp. zn. : 2 Pv 585/12/6606	Lučenec, 26.4.2013
EEČ : 2-47-56-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako otec syna XXXXX, nar. XXXXX, XXXXX, nar. XXXXX a dcéry XXXXX, nar. XXXXX hoci bol podľa právoplatného rozsudku  Okresného súdu v Lučenci  č.  9C 14/08 zo dňa 15.04.2008 počnúc dňom  27.05.2008 povinný platiť výživné na syna XXXXX mesačne v sume 36,51 € (1 100,- Sk), na syna XXXXX mesačne v sume 33,19 € (1 000,- Sk) a na dcéru XXXXX mesačne v sume 29,87 € (900,-Sk) vždy do 20-teho dňa toho ktorého mesiaca vopred  k rukám matky detí XXXXX, nar. XXXXX z XXXXX takto uloženú povinnosť v XXXXX a inde riadne neplnil a za obdobie od 20.11.2011 do 20.03.2012 dlhoval na výživnom celkom 892,42 €                 

lebo zanikla trestnosť činu

Odôvodnenie:
Vyšetrovateľ OR PZ v Lučenci uznesením zo dňa 31.12.2012 pod č. ORP-486/OVK-LC-2012 začal trestné stíhanie a zároveň vzniesol obvinenie XXXXX, nar. XXXXX pre prečin zanedbania povinnej výživy podľa § 207 odsek 1, ods. 3 písm. b/ Trestného zákona, ktorý prečin mal obvinený spáchať spôsobom  a v rozsahu uvedenom v skutkovej  vete vo  výrokovej časti tohto uznesenia. 
	Vyšetrovateľ OR PZ po ukončení vyšetrovania predložil dňa 19.04.2013 na okresnú prokuratúru návrh na zastavenie trestného stíhania zo 15.04.2013, ktorý návrh odôvodnil splnením podmienok podľa § 86 písm. a/ Trestného zákona obvineným. 
Po preskúmaní návrhu a obsahu vyš. spisu som z výpovede obv. XXXXX zistil, že tento od novembra 2011 riadne a pravidelne neplnil svoju povinnosť vyživovať svoje maloleté deti synov XXXXX a XXXXX a dcéru XXXXX v sumách určeného výživného rozhodnutím OS v Lučenci č. 9C 14/08 z 15.04.2008. Ďalej uviedol, že výživné nepravidelne posielal a nie v plnej výške, z toho dôvodu, že nemal na to finančné prostriedky, lebo je nezamestnaný, je evidovaný na ÚPSVaR ako uchádzač o zamestnanie, ďalej uviedol, že v súčasnej dobe je ženatý a s manželkou majú trojročnú dcéru, pričom manželka je na materskej dovolenke. Ďalej uviedol, že dňa 22.03.2013 osobne k rukám XXXXX vyplatil sumu 942,50 € a teda uhradil zameškané výživné do 20.03.2013, zároveň uhradil výživné aj za mesiac apríl 2013.
Svedkyňa - poškodená XXXXX potvrdila vo svojej výpovedi, že jej bývalý manžel XXXXX dňa 22.03.2013 osobne k jej rukám vyplatil peniaze v sume 942,50 € s tým, že je to uhradené výživné aj za mesiac apríl 2013, ďalej uviedla, že napriek riadnemu neplneniu vyživovacej povinnosti jej deti núdzou netrpeli.  
V priebehu vyšetrovania bolo ďalej preukázané, že XXXXX okrem obdobie od 07.08.2012 do 20.01.2013 bol a je stále evidovaný ako uchádzač o zamestnanie na ÚPSVaR v Lučenci, nevlastní žiadnu nehnuteľnosť a preto riešením predbežnej otázky bola upravená výška výživného, ktoré bol povinný platiť a to z celkovej sumy 99,57 € (36,51 € + 33,19 € + 29,87 €) na sumu 50 € mesačne a to len za mesiace, kedy bol skutočne evidovaný na ÚPSVaR a preukázateľne hľadá zamestnanie, pričom za ostatné obdobie, keď nikde nepracoval a nebol evidovaný na ÚPSVaR mu zostala vyživovacia povinnosť mesačne v sume 90,57 €. Z uvedeného dôvodu bola ustálená výška jeho podlžnosti na zameškanom výživnom pre trestné konanie tak, že od 20.11.2011 do 20.03.2013 mal uhradiť na zameškanom výživnom celkom 1 147,42 €, za ktoré obdobie mal uhradené len 255 € a jeho celkový dlh predstavoval sumu 872,42 €. Uvedené skutočnosti sú potvrdené výsluchmi svedkov a listinnými dôkazmi.
S poukazom na vyššie uvedené výpovede obvineného a svedkyne XXXXX bolo v priebehu vyšetrovania preukázané, že za obdobie od 20.11.2011 do 20.03.2013 mal obvinený uhradiť na výživnom celkom 1 147,42 € a preukázateľne uhradil celkom 1 197,50 €, naposledy dňa 22.03.2013, čím uhradil zameškané a bežné výživné aj za mesiac apríl 2013.
Podľa § 86 písmeno a/  Trestného zákona  trestnosť činu zaniká aj vtedy  ak ide o prečin zanedbania povinnej výživy  podľa § 207 Trestného zákona, ak prečin nemal trvale nepriaznivé následky a páchateľ svoju povinnosť dodatočne  splnil skôr než  sa  súd odobral na záverečnú poradu. 
Podľa § 215 ods. 1 písm. h/ Tr. poriadku prokurátor zastaví trestné stíhanie ak zanikla trestnosť činu.
	Z uvedeného dôvodu nakoľko obvinený XXXXX splnil vyživovaciu povinnosť, preto bolo potrebné o jeho trestnom stíhaní za  prečin zanedbania povinnej výživy podľa § 207 odsek 1, ods. 3 písm. b/  Trestného zákona   rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavel Melo
prokurátor